
CAIS I FOD YN GYMRAWD

Yn eich cais am gydnabyddiaeth fel Cymrawd yr Academi Addysg Uwch (AAU), mae’n ofynnol i chi ddangos yn llawn sut mae eich datblygiad proffesiynol parhaus yn caniatáu i chi fodloni gofynion Disgrifydd 2, statws Cymrawd, fel yr amlinellir yn y Llawlyfr Canllawiau, mewn perthynas â Dimensiynau Fframwaith Safonau Proffesiynol y Deyrnas Unedig (UKPSF), hynny yw, Meysydd Gweithgarwch, Gwybodaeth Graidd a Gwerthoedd Proffesiynol.

Dylech anelu at gynnwys enghreifftiau o’ch defnydd o elfennau perthnasol y Gwerthoedd Proffesiynol a’r Wybodaeth Graidd, a’ch ymrwymiad iddynt, trwy gydol eich cais. Nodwch yn glir sut yr ydych yn defnyddio Gwybodaeth Graidd briodol a sut yr ydych yn dangos eich ymrwymiad i Werthoedd Proffesiynol priodol a nodir yn y Fframwaith.









	
Egwyddorion Cyffredinol i’w hystyried wrth baratoi eich cais

· Bydd angen i chi ymgorffori ymchwil pynciol ac addysgegol perthnasol a/neu ysgolheictod yn eich dulliau. Bydd y modd y byddwch yn dangos hyn yn dibynnu ar y cyd-destun yr ydych yn gweithio ynddo a natur y pwnc, y ddisgyblaeth neu’r proffesiwn yr ydych yn addysgu o’i fewn. 

· Gwnewch yn siŵr eich bod yn rhoi rhesymau am y dewis o weithgareddau a ddisgrifir gennych, ac yn arddangos eich bod yn adfyfyrio ar eich arferion dysgu a phrofiad dysgu’r myfyrwyr.

· Gwnewch yn siŵr eich bod yn ymgorffori’n glir sut yr ydych wedi mynd i’r afael yn llwyddiannus, lle bo’n briodol, â gweithgarwch datblygiad proffesiynol parhaus yn ymwneud â chyfrifoldebau dysgu, addysgu ac asesu. 

· Mae’r Panel Asesu’n cydnabod y bydd y ceisiadau’n amrywio cryn dipyn, gan adlewyrchu gwahaniaethau ym mhrofiad unigolion, a rolau a chyd-destun eu swydd. Mae ansawdd eich adfyfyrio’n bwysicach o lawer na’i hyd.

· Mae’r cais hwn yn adroddiad personol felly dylech ganolbwyntio drwyddi draw ar eich arfer proffesiynol a’ch penderfyniadau eich hun.

· Trwy wneud cais i ddod yn Gymrawd cewch gyfle i:
· Feddwl yn ddwys am, a thrwy hynny wella, ansawdd ac effeithiolrwydd eich gwaith ym maes addysgu a chefnogi dysgu mewn AU.
· Ennill cydnabyddiaeth genedlaethol am eich rôl fel athro a/neu gefnogwr dysgu yn y cyd-destun AU



ADRAN DAU:	Eich adroddiad adfyfyriol ar eich Datblygiad Proffesiynol Parhaus

Dylid defnyddio’r blychau isod i gyflwyno’ch adroddiad adfyfyriol beirniadol (nid disgrifiadol) o sut mae eich Datblygiad Proffesiynol Parhaus (DPP) wedi eich galluogi i fodloni Meysydd Gweithgarwch Fframwaith Safonau Proffesiynol y Deyrnas Unedig.

Ar gyfer pob un o’r Meysydd Gweithgarwch, dylech ddangos pam eich bod chi wedi dewis ymgymryd â’r dull, y gweithgaredd neu’r dechneg a ddefnyddiwyd a dangos sut y maent yn ymwneud â datblygu dealltwriaeth dysgwyr. Wrth ymdrin yn uniongyrchol â’r Meysydd Gweithgarwch, fe ddylech ddangos sut rydych yn bodloni holl agweddau’r Wybodaeth Graidd a holl agweddau’r Gwerthoedd Proffesiynol a mapio’r rhain fel y bo’n briodol.

Fe ddylai eich cais ddangos eich bod wedi ymwneud yn llwyddiannus ag arferion addysgu priodol yn gysylltiedig â’r Meysydd Gweithgarwch, wedi ymgorffori ymchwil pynciol ac addysgegol yn llwyddiannus yn rhan o ymagwedd integredig at arfer academaidd, a chymryd rhan yn llwyddiannus mewn datblygiad proffesiynol yn gysylltiedig â dysgu, addysgu, asesu, ysgolheictod ac, fel y bo’n briodol, arferion academaidd neu broffesiynol cysylltiedig. Bydd y ffurflen yn ehangu wrth i chi ychwanegu eich gwybodaeth.


	A1: Dylunio a chynllunio gweithgareddau dysgu a/neu raglenni astudio (700 o eiriau)
Nodwch sut rydych yn cyfrannu at ddylunio a chynllunio profiadau dysgu effeithiol, gwerthfawr

	Ymwneud ag amrywiaeth o weithgareddau dysgu, ar amrywiaeth o lefelau e.e.
· Micro: unigol/un i un neu grwpiau bach
· Mesa: sesiynau modwl, lefel cwrs neu raglen
· Macro: lefel polisi, SAA, corff proffesiynol

	Gallai’r dystiolaeth gynnwys:
· Datblygu a gwella cynlluniau sesiynau
· Adnabod a chynllunio gwahanol fathau o ryngweithio gyda dysgwyr mewn amrywiol gyd-destunau
· Dylunio neu ail-ddylunio cwricwla, modylau neu raglenni
· Cymryd rhan mewn paneli dilysu
· Defnydd pobl eraill o ddeunyddiau dysgu’r unigolyn (e.e. o fewn/y tu hwnt i’w sefydliad ei hun)
· Cyfrannu at greu pecynnau adnoddau dysgu a deunyddiau cyfrifiadurol neu ddysgu agored neu ddatblygu amgylcheddau dysgu rhithwir


	Ysgrifennwch eich tystiolaeth yma

Mewn gyrfa o dri deg mlynedd mewn addysg rwyf wedi ymwneud â phob math o weithgareddau dysgu/addysgu ar draws y sbectrwm lefelau; er treulio’r rhan fwyaf o’r cyfnod yn y sector addysg uwch, mae cymhwyso fel athrawes ysgol wedi bod o fudd i mi yn y brifysgol o ran sgiliau myfyrio ar bedagogi ac asesu (K1, V3).

Penodwyd fi i BCYDDS i ddatblygu rhaglen arbrofol ‘estyn allan’ Lefel 4 i fyfyrwyr o gefndiroedd lle mae addysg uwch yn ddieithr (V2). Mae hyn yn rhan o strategaeth y Brifysgol i drawsffurfio bywydau drwy addysg.

Drwy gydweithio’n agos â phenaethiaid chweched dosbarth ysgolion led-led De Cymru (V2) ac adeiladu ar waith blaenorol cydweithwyr yn y Brifysgol datblygais raglen o fodylau amrywiol Lefel 4. Gan werthfawrogi gwaith Brennan a Williams ac eraill ar bwysigrwydd myfyrio drwy graffu ar holiaduron adborth  - yn yr achos hwn rhai’r myfyrwyr a phenaethiaid yr ysgolion partner ynghyd â sylwadau’r arholwr allanol - (V3, V4, K5), wedi’r cyfnod peilot es ati i gefnogi cydweithwyr i ddatblygu a dilysu ystod o fodylau ar gyfer y cynllun, gan ymateb i’r gofyn am fodylau pwnc-penodol a chyda mwy o bwyslais ar sgiliau cyfeirnodi, strwythuro traethodau yn y modwl generic ‘Sgiliau Academaidd’. [footnoteRef:1] Ymhen blwyddyn, roeddwn wedi datblygu tîm a oedd yn cynnig rhaglen o fodylau a’r cynllun yn cael ei gydnabod fel un arloesol, llwyddiannus yn y modd yr oedd yn gallu myfyrwyr ifanc o bob cefndir cymdeithasol.  [1:  Brennan J., Williams, R. 2004 Collecting and Using Student Feedback, Learning and Teaching Support Network: Efrog] 


Mae Dewey, Bruner, Freire, Vygotsky ac eraill wedi hen brofi pwysigrwydd cynnwys y dysgwyr wrth gynllunio (V1).[footnoteRef:2]  felly mewn trafodaethau â myfyrwyr datblygais dri modwl pellach, mwy arbenigol, sef ‘Twr Babel’, ‘O Homer i Harry Potter’ a ‘Gramadeg +’ sy’n rhoi arweiniad ar ieithoedd a llenyddiaethau’r byd (K1, V2). Erbyn ail flwyddyn y cynllun roedd wedi denu dros 600 o fyfyrwyr a’r rhan fwyaf yn manteisio ar y ddarpariaeth gyfrwng Gymraeg (V1, V2).  Mae’r ddarpariaeth yn parhau ac ymdriniaf â’r modwl diweddaraf i mi ei ddatblygu yn adran A2. [2:  e.e. Aubrey, K. a Riley, A., 2015 Understanding and Using Educational Theories, Sage: London] 


Oherwydd poblogrwydd y rhaglen, rhedwyd modylau’n gyd-amserol gyda thîm o diwtoriaid (K2). Gwelais yn gynnar bod rhaid nid yn unig wrth arbenigwyr pwnc, ond hefyd rhai a feddai ar y sgiliau pedagogaidd cywir (V4, K3, K2). I’r diben hwn, cynlluniais gwrs cynefino i’r tîm (K6) â phedair prif elfen sef:

· arweiniad ar ethos ‘ymestyn allan’ (V2); 
· cyflwyniad i’r adnoddau o ran cynnwys (K1); 
· cyflwyniad i ddulliau dysgu ac addysgu addas (K3) 
· cyflwyniad i’r adnoddau a’r dulliau asesu (K5).
Eto, gan ddefnyddio adborth tiwtoriaid (diffyg hyder o ran cyflwyno yn y Gymraeg) a myfyrwyr, (cais am fwy o amrywiaeth sesiynau), es ati i greu adnoddau i gyflawni’r pedair elfen uchod (V4, K2, K1) ynghyd â llawlyfr yn cyflwyno agweddau craidd ar astudio ar lefel addysg uwch (cyfeirnodi ayb).  Da oedd gweld Ysgolion eraill o fewn y Gyfadran yn mabwysiadu peth o’r deunydd hwn (K1).

Prif rôl y tîm addysgol oedd arwain sesiynau seminar/tiwtorialau i gefnogi’r prif ddarlithoedd. Roedd y deunyddiau a luniais yn cynnwys amrywiaeth o ymarferion a sbardunau er mwyn cadw momentwm a diddordeb y myfyrwyr (K1,K2; V1) a hefyd caniatáu i’r arweinwyr gadw golwg ar gynnydd y myfyrwyr a chynnig mwy o / gwahanol gefnogaeth yn ôl y galw (K5, K3). Gan barchu’r ffaith fod myfyrwyr amrywiol yn dysgu mewn dulliau amrywiol, cyfunais e.e. ddarnau darllen, sy’n galw am fyfyrdod unigol, testunau trafod sy’n galw am waith par neu grwp, gweithgareddau rhyngweithiol sy’n defnyddio technegau cinesthetig lled-draddodiadol a hefyd rhaglenni cyfrifiadurol (K3, K4). Wrth i’r rhaglen ddatblygu, a chan gredu’n gryf fod addysg dda yn diddanu, sgriptiais ffilm yn benodol i roi myfyrwyr ar ben ffordd gyda chynllunio aseiniad a’i roi ar-lein. Cafodd ymateb da a’r myfyrwyr yn nodi yn anffurfiol eu bod yn mwynhau gallu gwylio’r ffilm drachefn yn eu hamser eu hun (K3, K4) . 

Roedd cnewyllyn o ddarlithwyr profiadol yn cyd-weithio ag academyddion ifainc â’u bryd ar yrfa mewn prifysgol, a da gallu dweud bod chwech o’r criw ifanc hwn bellach yn llawn amser mewn sefydliadau addysg uwch a’u bod yn cydnabod yr arweiniad cawsant wrth gymryd rhan yn y rhaglen (V2, V4).

Er mwyn diwallu anghenion y myfyrwyr, mabwysiadais ddull cyflwyno hyblyg. Ar y cyfan, amserlenwyd y sesiynau addysgu ar ffurf cwrs preswyl ar gampws, er mwyn rhoi profiad prifysgol mor llawn â phosib i’r myfyrwyr nad oedd yn dod o gefndiroedd â throddiad mynd i brifysgol (V1, V2, V4, K2). Fodd bynnag, mewn ymgynghoriad â’r myfyrwyr a’r ysgolion partner, gwelwyd ei bod hi hefyd yn bwysig cynnal rhai sesiynau yn eu cymunedau, a defnyddiwyd ystod o leoliadau megis neuaddau ysgol a gwersylloedd yr Urdd i’r diben hwn (V4, V2).



 Brennan J., Williams, R. 2004 Collecting and Using Student Feedback, Learning and Teaching Support Network: Efrog
2 e.e. Aubrey, K. a Riley, A., 2015 Understanding and Using Educational Theories, Sage: London






	A2: Addysgu a/neu gynorthwyo dysgu (700 o eiriau)
Nodwch sut yr ydych yn ymgysylltu â dysgwyr, boed hynny mewn grwpiau neu’n unigol. Gallai’r cyfarfodydd hyn fod mewn ystod eang o amgylcheddau megis ystafelloedd dosbarth, ystafelloedd seminar, darlithfeydd, labordai, canolfannau cymorth dysgu, swyddfeydd, ac ati.

	Ymwneud â strategaethau dysgu ac addysgu priodol, yn cynnwys:
· Defnyddio ystod o ymagweddau addysgu a dulliau cyflwyno
· Defnyddio ymagweddau asesu perthnasol gydag amrywiaeth o grwpiau
· Y dewis wedi’i seilio ar dystiolaeth a gwerthoedd addysgol
	Gallai’r dystiolaeth gynnwys:
· Gwaith darlithio, tiwtorial neu seminar
· Addysgu clinigol, seiliedig ar waith, mewn stiwdio neu labordy 
· Dysgu o bell
· Asesiad gan gymheiriaid ar addysgu a/neu arsylwadau addysgu
· Adborth/gwerthusiadau myfyrwyr
· Dyddiadur/blog adfyfyriol
· Dangosyddion yn gysylltiedig â deilliannau dysgu (e.e. cynlluniau sesiwn/deunyddiau modwl perthnasol)
· Deunydd o hyfforddiant ar-lein
· Gweithgareddau dysgu a gefnogir trwy’r ADRh (Moodle)


	Ysgrifennwch eich tystiolaeth yma

Gan fanteisio ar brofiad taith ymchwil i Wlad y Basg, trefnu cynhadledd ryngwladol ar ‘Ieithoedd, Llythrennedd a Chyfathrebu’ a chyflwyno ar Lefel 6 a 7 yn y maes, datblygais fodwl Lefel 4, ‘Gramadeg Amlieithog’, i hybu dealltwriaeth athrawon y sector cynradd am ramadeg ieithoedd a dulliau effeithiol o ddysgu/addysgu ieithoedd (K1,K3,V3,V4). 

O ran addysgeg, mae’r modwl yn seiliedig ar gyfuniad arloesol o’r ‘dull gramadeg’ â’r dull CLIL (K1). Penderfynais wneud hyn i roi cyfle i’r myfyrwyr ddysgu iaith dramor newydd, datblygu eu gwybodaeth am iaith fel system a hefyd gymhywso’r wybodaeth honno i’r Gymraeg a’r Saesneg a’r iaith dramor newydd yn gydamserol (K1, K3). 

Cyflwynais amrywiaeth o arddulliau i gadw diddordeb y myfyrwyr (K2). Trefnwyd ystafell ar gampws Abertawe oedd yn hygyrch yn ddaearyddol i’r myfyrywr aeddfed, rhan-amser (V2, V4).  Agorais gyda sesiwn ‘cynefino’ a chyfle i bawb ddod i adnabod ei gilydd ac i  gyd-drafod y nod, disgwyliadau ac uchelgais. Gwn o brofiad fod y math hwn o sesiwn fer, o’i harwain yn gyfeillgar-gadarnhaol, yn gallu gosod cywair sy’n annog dysgu ac yn lleihau ofnau ac amheuon posib (K3, V3); mae hefyd yn gam cyntaf yn y broses o weithredu rhai o egwydorion arfer-dda Addysg Israddedig.[footnoteRef:3] Sef: [3:  Chickering, A.W. a Gamson, Z.F. 1987 ‘Seven Principles for Good Practice in Undergraduate Education’ yn American Association of Higher Education Bulletin, rhifyn Mawrth t3-7 ] 


· Datblygu a chydweithredu rhwng y myfyrwyr
· Cyfathrebu disgwyliadau uchel
· Parchu doniau amrywiol ac amrywiol ddulliau dysgu’r myfyrwyr
Yna, cyflwynais ddarlith ffurfiol gyda ppt. Rwy’n osgoi gorlwytho ppt â geiriau ac yn ei ddefnyddio fel cymhorthydd gweledol yn unig gyda digon o hyblygrwydd i gywain ymateb y myfyrwyr wrth fynd rhagddo (K3, K4).[footnoteRef:4]  Gan ddefnyddio’r llawlyfr a luniais ar gyfer y cwrs nododd y myfyrwyr bwyntiau/cwestiynau i’w gwyntyllu yn y sesiwn drafod ddilynnol; dyma gyfle i mi asesu’n anffurfiol eu dealltwriaeth cyn symud ymlaen (K2, K5). [4:  gw e.e. blog Bent Meier Sørensen Athro Athroniaeth a Busnes, Ysgol Fusnes Copenhagen, https://theconversation.com/profiles/bent-meier-sorensen-143992 [Cyrchwyd Mehefin 2019]] 


Addysgwyd ar amserlen amrywiol yn cyfuno cyflwyniadau o’r blaen, gwaith unigol, gwaith grwp a gwaith pâr (K3). Fel sy’n hanfodol wrth ddysgu iaith newydd cyflwynwyd nifer o sesiynau rhyngweithiol a chyfle i’r myfyrywr ymarfer drwy wneud gwallau mewn cyd-destun diogel, adeiladol (V3, K2, K3).[footnoteRef:5] Gosodwyd heriau ymchwil a dysgu annibynnol (K2) a oedd yn cynnwys cyfle i ddefnyddio apiau iaith megis Duo-lingo ayb (K4).  Erbyn yr ail wythnos, wedi gweld yr amrywiaeth cryfderau o fewn y grwp, roeddwn yn gallu ehangu ystod opsiynau’r gwaith annibynnol, gydag e.e. tasg dyfeisio gêm dairieithog yn tynnu’r gorau o rai, tra bod tasg ymchwil i darddiad geiriau’n apelio’n fwy at eraill. Roedd hyn yn sicrhau bod pawb yn cyfranogi a bod y lefelau ymrywiad yn uchel. Bu ymateb y myfyrwyr yn rhagorol a’r ystod marciau o 66% i 92% yn dangos lefel cyrhaeddiad uchel. [5:  Jack C. Richards and David Bohlke 2011 Creating Effective Language Lessons CUP; Caergrawnt] 


Oherwydd natur gorfforol, perfformiadol ac emosiynol siarad iaith, mae meithrin yr agwedd gywir yn holl bwsig (K1) a braf gweld fy nulliau addysgu cyfrannu at greu’r agwedd gadarnhaol honno, yn enwedig tuag at ddysgu Cymraeg; dyma ymateb gan ddau:

 ‘ [...] your presentation was a revelation for me on so many levels - I never expected to be made to feel such a sense of pride and privilege for being Welsh’

‘[...] just a quick email to thank you for your enthusiasm, inspiration and input [...] You certainly gave me the 'hyder' to get back on the [language] bus - all too often my progress with speaking Welsh has resembled more of a rusty push bike at times! Looking forward to reporting positive progress.’

Rwy’n cloi diwrnod o addysgu/dysgu gyda sesiwn adborth anffurfiol (K5), er mwyn addasu technegau i sicrhau ymlyniad pob myfyriwr os oes angen. Synhwyrais ar ddiwedd diwrnod cyntaf modwl Gramadeg Amlieithog rywfaint o agwedd negyddol gan un. Sicrheais fy mod yn taro sgwrs â hi wrth adael. Deallais ei bod yn ddi-hyder, ac yn ddwfn ei hargyhoeddiad nad oedd hi ‘fel arbenigydd celf’ yn mynd i ymwela o gwrs yn ymwneud ag iaith. Roedd hi’n amlwg nad oedd wedi cofrestru o’i gwirfodd ar y modwl. 

Ailwampiais fy nghynllun arfaethedig ac yn y sesiwn ddilynol, gan dynnu ar Wittgenstein ac Unamuno, trafodom iaith fel ‘drych ar y byd’ ac fel ‘celfyddyd mynegiannol’.[footnoteRef:6] Yna, cawsom sesiwn ymarferol ar iaith a delweddau. Llwyddodd yr arbrawf!Erbyn diwedd y modwl, pleser oedd gweld mor gadarnhaol oedd ymwneud y fyfyrwraig. ‘Mae Dr Hopwood wedi rhoi hwb i fi’n bersonol fel arweinydd i fynd nôl a pharhau i arbrofi a threialu syniadau newydd’. [6:  Wittgentstein, L. 1922 (6ed golygiad)Tractatus logico-philosophicus Routledge & Kegan, LlundainPara 5.6
 Unamuno, yr athronydd o Bilbao a Salamanca, a ddwedodd: ‘La lengua es la sangre del alma y el vehículo de las ideas’ Pensamientos y Sentimientos de Miguel de Unamuno, J Agustin Torijano] 



3 Hopwood, M. 2016 ‘Curo’n hyderus ar y drws tri enw’, yn Cylchgrawn Addysg Cymru 
4 Chickering, A.W. a Gamson, Z.F. 1987 ‘Seven Principles for Good Practice in Undergraduate Education’ yn American Association of Higher Education Bulletin, rhifyn Mawrth t3-7 
5 gw e.e. blog Bent Meier Sørensen Athro Athroniaeth a Busnes, Ysgol Fusnes Copenhagen, https://theconversation.com/profiles/bent-meier-sorensen-143992 [Cyrchwyd Mehefin 2019]
6 Jack C. Richards and David Bohlke 2011 Creating Effective Language Lessons CUP; Caergrawnt
7 Wittgentstein, L. 1922 (6ed golygiad)Tractatus logico-philosophicus Routledge & Kegan, LlundainPara 5.6
 Unamuno, yr athronydd o Bilbao a Salamanca, a ddwedodd: ‘La lengua es la sangre del alma y el vehículo de las ideas’ Pensamientos y Sentimientos de Miguel de Unamuno, J Agustin Torijano







	A3:  Asesu a rhoi adborth i ddysgwyr (700 o eiriau)
Dangoswch sut mae eich strategaethau a’ch gweithgareddau asesu yn briodol i brofiadau dysgu; nodwch eich dulliau marcio a chymedroli a sut mae’r dulliau hyn yn sicrhau bod yr asesu’n ddibynadwy a chadarn; a’ch dulliau o roi adborth a’r graddau mae myfyrwyr yn cymryd rhan yn y broses adborth. Gall yr asesiad fod yn ffurfiannol neu’n grynodol, yn ffurfiol neu’n anffurfiol. 

	Ymwneud â strategaethau asesu priodol gan gynnwys:
· Defnyddio asesiadau sy’n berthnasol i ddeilliannau dysgu
· Asesiadau sy’n briodol i’r proffil myfyrwyr
· Ymwneud â phrosesau sicrhau ansawdd ffurfiol sy’n gysylltiedig ag asesu
· Dethol a defnyddio mecanweithiau adborth priodol
	Gallai’r dystiolaeth gynnwys:
· Tasgau asesu wedi’u targedu’n briodol
· Gwerthusiadau myfyrwyr
· Adolygiadau gan gymheiriaid
· Adborth arsylwi
· Deunyddiau dysgu
· Dogfennau cymedroli
· Gweithgarwch arholwyr allanol
· Dulliau arloesol o asesu a rhoi adborth
· Ymatebion myfyrwyr i adborth


	Ysgrifennwch eich tystiolaeth yma

Rwyf wedi cael profiad o arholi ar draws yr ystod Addysg Uwch o Lefel 4 i Lefel ôl-raddedig yn fewnol ac yn allanol. Mae gen i brofiad o roi adborth ar bapur ac ar-lein, a hynny fel y prif farciwr, fel yr ail-farciwr neu fel y safonwr. Rwy’n ymwybodol o bwysigrwydd rhoi adborth amserol ac o roi sylwadau sy’n adeiladol gan gynnig awgrymiadau clir ar sut i wella yn unol â pholisi’r brifysgol.[footnoteRef:7]   [7:  Gweler yn benodol Pennod 7 Llawlyfr Sicrhau Ansawdd PCYDDS.] 


Cyfeiriais eisoes (Adran 1) at fy rôl yn arwain tîm o diwtoriaid. Rhan bwysig o’r gwaith oedd cydlynu’r asesu. Gan fanteisio ar fy mhrofiad arholi i fwrdd allanol, mabwysiadais system o gylchu samplau dienw a rhoi amser i’w marcio yn ystod sesiwn hyfforddi gyda sesiwn adborth a chymharu’n dilyn. Wrth i’r rhaglen ddatbygu gwelais fwyfwy pa mor bwysig oedd hyn, a chynyddais yr amser a neilltuwyd iddo gan ychwanegu sesiwn un-am-un i bob tiwtor newydd a ymunai â’r tîm, (a rhai o’r tiwtoriaid mwy profiadol yn ôl yr angen (K6)). Heb hyn, roedd perygl na fyddai’r holl fyfyrwyr yn mwynhau’r un safon o adborth. 

Byddwn yn ail-farcio sampl o 25% o waith pob tiwtor yn ‘ddall’.[footnoteRef:8] Lle’r oedd gwahaniaeth a oedd yn effeithio ar ddosbarth gradd y myfyriwr, byddwn yn marcio tua 10% yn ychwanegol. Byddwn yn rhoi adborth unigol i bob tiwtor (K6) a thrwy’r trylwyredd hwn sicrhau cyfle cyfarfal i’r myfyrwyr o ran ansawdd adborth a gradd. I’r un diben lluniais fanc sylwadau i gefnogi sefydlu cywair a chywirdeb cyson i’r sylwadau yn y Gymraeg a chodi hyder tiwtoriaid oedd wedi arfer asesu’n Saesneg (K6, V3).  [8:  Er bod peth amheuaeth am werth yr ymarfer hwn yn ddiweddar, rwy’n gweld manteision iddo; gw. e.e. https://www.insidehighered.com/news/2017/08/31/study-finds-limited-impact-blind-marking-british-university
] 


Cafwyd canmoliaeth gan yr arholwr allanol: ‘Rhaid canmol trylwyrder a sylwadau adeiladol yr ail farciwr’.
Canmolodd hefyd y system a ddatblygais lle’r oedd hi’n ofynnol i’r myfyrwyr ymateb i’r sylwadau CYN derbyn y marc, a hynny oherywdd fy mod wedi sylwi sut y byddai myfyrwyr yn canolbwyntio ar y radd yn hytrach na’r adborth. Nododd hefyd fod ‘ansawdd gref i’r addysgu ymhob modiwl. Mae brwdfrydedd y myfyrwyr a safon y gwaith a gyflwynir ganddynt yn dystiolaeth o hyn;’ a canmolodd yr ‘amrywiaeth o ddulliau asesu o waith ysgrifenedig i brofion llafar.’

Dair blynedd yn ôl, roeddwn yn addysgu modwl Lefel 6 oedd â llawer o heriau ynghlwm ag ef oherwydd roedd gofyn iddo fesur gwybodaeth y myfyrwyr o ran addysgeg iaith a hefyd o ran eu cynnydd fel siaradwyr ail iaith. Roedd yr elfen gyntaf ar y cyfan yn cael ei hasesu drwy draethawd gyda system marcio ar-lein drwy MOODLE O ran yr ail elfen, cefais gyfle i rannu rhai syniadau effeithiol yr oeddwn wedi eu gweld ar waith yn ystod fy nghyfnod fel arholwr allanol ym Mhrifysgol Caerdydd (K1). Ymhlith y newidiadau a wnaethpwyd oedd cyflwyno ystod ehangach o dasgau er mwyn rhoi cyfle i bob myfyriwr ddangos ei gryfder (V1, K3).[footnoteRef:9] Roedd rhain yn cynnwys cyfleoedd i’r myfyrywr uwchlwytho deunyddiau digidol drwy MOODLE megis blog, deialog wedi ei ffilmio a chyflwyniad ar destun o’u dewis ar lafar (K4). [9:  Brown, J.D. a Husdon, T. 1998 ‘The Alternatives in Language Assessment’, TESOL QUARTERLY Cyf. 32, Rhif 4, Gaeaf.] 


Yn anffodus, er bod y dulliau’n cynnig hyblygrwydd i’r myfyrwyr  o ran gallu uwchlwytho’r deunydd ar unrhyw adeg o’r dydd (V4), profwyd tipyn o anhawsterau technegol gan nad oedd y feddalwedd bob amser yn ddibynadwy. Bu’n rhaid goresgyn hyn drwy drosglwyddo’r recordiadau ar gofbin. Roedd hi’n werth dyfalbarhau ohewrydd bod amrywiaeth y marciau o dasg i dasg yn dangos sut roedd rhai myfyrwyr yn gryfach ar lafar nac yn ysgrifenedig a vice-versa. Roedd yr ystod tasgau’n rhoi gwell chwarae teg (K4, K5).

Mewn un sesiwn cyflwyniais becyn ar-lein Duo-lingo fel dull o ddysgu annibynnol i’r myfyrwyr arbrofi ag ef. Roedd y myfyrwyr wrth eu bodd gyda’r ap rhyngweithiol hwn ac o dipyn i beth sylweddolon nhw bod modd ffurfio grwp dysgu (K4, K5). Wrth gydweithio â’r myfyrwyr, roedd modd derbyn newyddion am gynnydd y myfyrwyr wrth iddynt weithio (dan ffugenw) yn eu hamser eu hunain (V4). Gwelais yn fuan bod ffordd o gael hwyl drwy greu elfen o gystadleuaeth rhwng y myfyrwyr a’i gilydd wrth adrodd yn ôl ar ddechrau pob sesiwn a rhannu gwobrau difyr i’r rhai oedd wedi gwneud y cynnydd mwyaf. Roedd yn ddull newydd i mi a defnyddiol o ran mesur effeithiolrwydd fy addysgu (K5). Anfantais y system oedd bod y diweddariadau cyson yn llenwi’r blwch ebost a bu’n rhaid creu blwch ebost ar wahân a meithrin system fonitro (K4). Er nad oedd hyn yn rhan o’r asesu ffurfiol, heb os roedd yn gyfle ‘asesu ar gyfer dysgu’ ardderchog yn arbennig gan ei fod yn syniad a ddaeth o du’r myfyrwyr eu hunain yn wreiddiol (K2, K3, K4, K5).

8 Gweler yn benodol Pennod 7 Llawlyfr Sicrhau Ansawdd PCYDDS.
9 Er bod peth amheuaeth am werth yr ymarfer hwn yn ddiweddar, rwy’n gweld manteision iddo; gw. e.e. https://www.insidehighered.com/news/2017/08/31/study-finds-limited-impact-blind-marking-british-university

10 Brown, J.D. a Husdon, T. 1998 ‘The Alternatives in Language Assessment’, TESOL QUARTERLY Cyf. 32, Rhif 4, Gaeaf.





	A4: Datblygu amgylcheddau dysgu effeithiol a dulliau o gynorthwyo ac arwain myfyrwyr (700 o eiriau)
Mae’r Maes Gweithgarwch hwn yn ymwneud â sut rydych chi’n gwneud defnydd effeithiol o’r amgylchedd dysgu ffurfiol ac anffurfiol i hwyluso dysgu. Dangoswch sut mae eich cyfraniad chi i ddylunio a datblygu amgylcheddau dysgu wedi cael effaith gadarnhaol ar y dysgu gan y myfyrwyr a’r arferion rydych chi’n ymgymryd â nhw i gynorthwyo dysgwyr, gan gynnwys er enghraifft systemau tiwtora, cynghori, arweiniad a chymryd rhan mewn ehangu mynediad a mentrau a gweithgareddau cynhwysol.

	Ymwneud â:
· Gwahanol gyfryngau a thechnolegau, ffisegol a rhithwir
· Gwahanol fathau o ddysgwyr e.e. rhyngwladol, amrywiol yn ddiwylliannol, anghenion addysgol arbennig, dysgwyr anabl, yn y cartref, amser llawn, rhan amser, ac ati
· Gwahanol fathau o ddysgu e.e. o bell, cyfunol, seiliedig ar waith/arfer, ac ati 
· Tiwtora personol ac academaidd
· Cyngor un i un
· Cwnsela

	Gallai’r dystiolaeth gynnwys:
· Logiau/dyddlyfrau adfyfyriol
· Adolygiadau gan gymheiriaid
· Adborth ffurfiol ac anffurfiol/na ofynnwyd amdano gan fyfyrwyr a chydweithwyr 
· Arsylwadau ar weithgareddau dysgu/addysgu
· Tystiolaeth ar ffurf electronig megis blogiau a fforymau trafod

	Ysgrifennwch eich tystiolaeth yma
Ar wahân i’r ddarlithfa eang draddodiadol, yr ystafell seminar a’r tiwtorial unigol, fel nodwyd yn Adran 1 a 2 uchod, rwyf wedi cynllunio a chynnal cyrsiau mewn amrywiaeth o leoliadau oddi ar y campws er mwyn diwallu anghenion cymuned eang o fyfyrwyr rhan-amser (V1, V4).  Rwyf hefyd wedi dysgu drwy flaengaredd fy myfyrwyr fy hun sut mae’r gofod ar-lein yn gallu creu cymuned ddysgu effeithiol, gan annog a monitro cynnydd gwaith annibynnol (K4,V4) gweler Adran 2.

Yn yr adran hon, fodd bynnag, hoffwn ganolbwyntio ar waith Lefel 7 ac 8.

Cynhaliaf seminar ar-lein i fyfyrwr dysgu-o-bell i’r adran REIS (Cymraeg a Saesneg) ar ddulliau ysgrifennu ar gyfer graddau ymchwil (K4, V4). Mae’n sesiwn gymysg ei methodoleg sy’n agor gyda chyflwyniad â chymorth delweddau ppt. Yna, mae’n symud i ran ryngweithiol, lle mae’r myfyrwyr yn teipio eu cwestiynau ar sgrin a gaiff ei rhannu â phawb sydd wedi cofrestru. Rwyf innau wedyn yn cynnig atebion naill ai’n deipiedig neu ar lafar (yn dibynnu ar ddymuniad y myfyriwr/wraig, gan fod hi’n well gan rai aros o’r golwg (V1, V2)) ac mae cyfle hefyd i anfon sylwadau drwy ebost ataf (V1, V2). Wedi adfyrfio, rwyf wedi byrhau’r sesiwn gyntaf ac er fy mod yn ei chael hi’n anodd cyfathrebu gyda’r ‘myfyrwyr anweledig’, yn ôl y swyddog yn REIS, mae’r myfyrwyr yn nodi eu bod yn teimlo’n fwy hyderus i fynd ati i ysgrifennu yn dilyn y sesiwn.

Oherwydd prinder cymharol adnoddau arlein mae’r sesiwn Cymraeg yn cynnwys cymorth ar ddefnyddio deunyddiau fel adnoddau’r Coleg Cymraeg Cenedlaethol a Geiriaduron arlein, (V1) ac i lyfryn o ymarferion a gyd-awdurais (mewn ymateb  i gais gan fyfyrwyr) ar ysgrifennu mewn arddull academaidd (K1).[footnoteRef:10] Mae adborth y myfyrwyr wedi bod yn gadarnhaol iawn ac yn nodi eto bod y ddarpariaeth yn codi eu hyder i ysgrifennu’n Gymraeg. [10:  Can Callaw 1 a 2, Canolfan Peniarth, Caerfyrddin] 


O ran dysgu un-am-un, yn ystod absenoldeb y Cyfarwyddwr Astudiaethau llynedd, arweiniais y gwaith o gynnal dwy fyfyrwraig PhD gan drefnu cyfarfodydd rheolaidd, wyneb-yn-wyneb a sesiynau Skype i’w cynghori a’i cefnogi yn ôl y galw (K3, V1). Roedd y ddwy yn fyfyrwragedd aeddfed a rhan amser. Roedd un yn nesáu at ddyddiad cyflwyno’r thesis ac yn cael yr her o fynegi ei chanfyddiadau’n ysgrifenedig a chryno yn anodd. Bu’n rhaid troedio’n ofalus oherwydd roeddwn i’n aelod cymharol newydd o’r tîm arolygu (V1). Defnyddiais dechneg syml dyfal-barhad (a hiwmor) gan gynnig awgrymiadau penodol ag iddynt amserlen benodol. Drwy hyn, credaf i mi lwyddo i ennill ei pharch ac i’w hargyhoeddi fy mod ‘ar ei hochr’. O dipyn i beth gwelodd bod yr amserlen gam-wrth-gam yn dwyn ffrwyth ac yn sicrhau ei bod yn gwneud cynnydd ac mae bellach wedi cwblhau’r gwaith o fewn y terfyn amser (K1). 

Roedd amgylchiadau’r fyfyrwraig arall yn wahanol. Wedi sawl blwyddyn, roedd hi’n parhau i gael i wahaniaethu rhwng cofnodi tystiolaeth a sylwebu ar dystoliaeth. Yr her tro yma oedd ei pherswadio i ail-ymweld â’i nodiadau helaeth gan ddysgu gwahaniaethu rhwng ‘barn’ a ‘chofnod’ (K1).  Cyflwynais gyfres o ddulliau i’w helpu. Yn y lle cyntaf, uwcholeuais sylwadau ‘barn’ a ‘chofnod’ ar un dudalen mewn dau wahanol liw, ac yna gofyn iddi hithau fynd trwy’r bennod gyfan yn gwneud yr un peth. Yna, gofynais iddi greu tabl dwy-golofn a rhestru’r sylwadau yn ôl eu categori ‘barn’ /’cofnod’. Yn olaf, gofynnais iddi ail ysgrifennu’r bennod gan ddefnyddio naratif briodol i wahaniaethu rhwng y ddau. Mae sylw diweddar (digymell) ganddi yn awgrymu bod y math hwn o ymyrraeth wedi bod yn effeithiol:  I am also extremely grateful for your wisdom and generous comments on every piece of work that I submit to you. I know I am fortunate that you are one of my supervisors.’ 

Hoffwn gyfeirio hefyd at fy rôl yn goruchwylio myfyrwraig MA drwy ei thraethawd ymchwil eleni. Mae angen cefnogaeth arni o ran materion personol a’r prif her ar y cychwyn oedd adeiladu ei hyder, oherwydd mae safon ei thrafodaeth a’i nodiadau ymchwil yn uchel (V1, V2, K3). Gwnes hyn drwy sicrhau ein bod yn cyfarfod yn fisol dros Skype gyda sesiynau cynnal rhwng y cyfarfodydd dros ebost (V1) a chofnodi’n ysgrifenedig yr anogaeth ynghyd â’r targedau fel bod ganddi gofnod cadarnhahol i’w ddarllen a’i ailddarllen pan fydd hi’n teimlo’n ddihyder. Rwyf hefyd yn manteisio ar daflenni priodol y Brifysgol i annog y fyfyrwraig i nodi sylwadau yn dilyn ein sesiynau er mwyn cadw golwg ar effeitholrwydd fy addysgu. Byddaf wrth reswm yn astudio’r daflen adborth ar ddiwedd y cwrs gan ddisgwyl ymgorffori syniadau newydd ar gyfer yr oruchwyliaeth MA nesaf (K5).

11 Can Callaw 1 a 2, Canolfan Peniarth, Caerfyrddin









	A5: Ymwneud â datblygiad proffesiynol parhaus ac ymchwil a gwerthuso datblygiad proffesiynol sy’n gysylltiedig â dysgu ac addysgu (700 o eiriau)
Dangoswch sut mae eich datblygiad proffesiynol parhaus o ran eich disgyblaeth a’ch addysgeg, o ran ymgorffori gweithgarwch ymchwil ac ysgolheigaidd, a’ch gwerthusiad o’ch arferion proffesiynol, yn cynorthwyo ac yn cyfoethogi dysgu. Dylech ddangos yn glir y cysylltiadau rhwng eich ymchwil a/neu weithgarwch ysgolheigaidd a’ch arfer proffesiynol, yn ogystal â sut rydych yn gwerthuso  effeithiolrwydd yr arfer hwnnw.

	Ymwneud ag:
· Arfer adfyfyriol
· Cynllunio rhagweithiol
· Cymryd rhan mewn ystod o weithgareddau i ymestyn dysgu proffesiynol
· Cwblhau/cymryd rhan yn llwyddiannus mewn cymhwyster/cymwysterau perthnasol sy’n gysylltiedig ag addysgu 
· Cyflwyno neu gymryd rhan mewn cynadleddau ar ddysgu ac addysgu (yn aml yn ddisgyblaeth-benodol)
· Mynychu gweithdai neu ddigwyddiadau hyfforddi
· Ymwneud ag arsylwi cymheiriaid neu adolygu cymheiriaid yn addysgu
· Cyfarfodydd adrannol rheolaidd sy’n trafod materion dysgu ac addysgu
· Trafodaethau ‘coridor’ am addysgu
· Gwneud cais am a chymryd rhan mewn prosiectau neu waith ymchwil ar ddysgu ac addysgu
· Gweithredu ymagweddau newydd
· Gweithgareddau rhwydweithiau pwnc a rhwydweithiau eraill
· Darllen
· Ymweld â sefydliadau/cyrff eraill
	Gallai’r dystiolaeth gynnwys:
· Portffolios sy’n gysylltiedig â datblygiad academaidd/proffesiynol
· Logiau adfyfyriol
· Cofnodion DPP 
· Enghreifftiau o newidiadau rhagweithiol i addysgu/ gynorthwyo dysgu yn seiliedig ar eich dysgu a’ch ymchwil/ gweithgarwch ysgolheigaidd chi
· Tystiolaeth o newidiadau mewn arfer yn dilyn ymwneud â datblygiad proffesiynol cychwynnol a/neu barhaus, gan gynnwys digwyddiadau, cynadleddau, hyfforddiant, dysgu, seminarau, gweithdai, ac ati.
· Papurau/cyflwyniadau ac ati mewn cynadleddau
· Dogfennau ceisiadau a phrosiectau

	Ysgrifennwch eich tystiolaeth yma
Drwy fy ymwneud â’r rhaglen Addysg Gychwynnol Athrawon mae ffocws amlwg ar gyfuno ymchwil ar bedagogi a’i ymarfer. Rwy’n arwain ar is-faes ymchwil Ieithoedd Llythrennedd a Chyfathrebu o fewn prif-faes Addysgeg yr Athrofa. Golyga hyn y dof i gwrdd â gwaith ymchwil cyd-weithwyr ar nifer o agweddau ar addysgeg, e.e. dulliau dysgu/addysgu Cymraeg fel ail Iaith, dulliau dysgu/addysgu ‘dwy-ieithog’ a dulliau dysgu/addysgu amlieithog (K1), sy’n caniatáu i mi gyflwyno’r datblygiadau diweddaraf wrth addysgu modylau Lefel 4-8.

Dros y ddwy flynedd diwethaf rwyf wedi arwain gweithdai ar ddysgu tair iaith yn gydamserol drwy ddefnyddio cerddoriaeth. Ariannwyd y prosiect ymchwil gan adran Datblygu Athrawon y Paul Hamlyn Foundation, felly roedd y pwyslais yn benodol ar ddatblygu addysgeg (K1). Roedd y Cyngor Prydeinig a cherddorfa’r BBC yn bartneriaid.[footnoteRef:11] Mewn adroddiad diwedd prosiect cydnabyddwyd arloesedd yr addysgeg aml-ieithog/greadigol a gyflwynais.[footnoteRef:12] Canolbwyntia’r addysgeg ar y gwhaniaeth rhwng rhythmau ymadroddion cyffredin – ond heriol o ran eu gramadeg - yn Sbaeneg, Saesneg a Chymraeg, gan eu cyfosod o fewn yr un gân. Mae hyn yn gyfle i ddatblygu sgiliau cymharu, perfformio, gwrando, symud, cerdd ac wrth gwrs, aml-ieithyddol y myfyrwyr. Arweiniodd at draethawd MA gan un o’r athrawon a gymrodd rhan ac at fabwysiadu’r addysgeg a’i datblygu ar gyfer y cyfnod pontio cynradd-uwchradd. Datblygwyd hefydwefan Cerdd-iaith sy’n adnodd parhaol i’r myfywyr ac i athrawon cynradd led-led Cymru (K4, K2, V4).   [11:  gw https://wales.britishcouncil.org/en/paul-hamlyn-foundation-teacher-development-fund]  [12:  https://www.phf.org.uk/publications/teacher-development-fund-pilot-programme-2016-18-evaluation/] 


Rwy’n rhan o dimoedd goruchwylio pump doethuriaeth sy’n ymwneud yn benodol â dulliau dysgu/addysgu: 

· werth addysgol cynlluniau ysgol-gyfan
· pwysigrwydd mentor
· datblygu ymagweddau proffesiynol
· rôl y teledu ar ddatblygiad ail iaith plant
· addysgeg tair-iethog 
Mae paratoi ar gyfer y sesiynau goruchwylio yn gyfle i mi ddatblygu fy nealltwriaeth o’r ymchwil diweddaraf yn y maes ac yn rhoi trosolwg i mi sy’n caniatáu i mi allu cyfoethogi gwaith y myfyrwyr; e.e. mae deunyddiau darllen sy’n codi yng nghyd-destun ‘mentora’ yn gallu bod o fudd i’r fyfyrwraig sy’n astudio ‘ymagweddau proffesiynol’ (K1, V3). 

Mae tipyn o’m sylw diweddar wedi ei roi i ystyried y dulliau addysgeg a argymhellir gan y Cwricwlwm i Gymru ac rwyf wedi datblygu cwrs DPP sy’n dangos i athrawon a darpar-athrawon sut y gellir cyrraedd nodweddion ‘addysgu da’ drwy wreiddio’r cwricwlwm newydd yn y lleol a’i ymestyn i’r rhyngwladol (K1). Rwyf wedi cyhoeddi ar feysydd cysylltiedig yn y WJE, Barn, Western Mail, a bydd erthygl 5000 o eiriau ar athroniaeth dwyieithrwydd yn rhifyn nesaf y Pedwar Gwynt.[footnoteRef:13] Yng nghyd-destun y gwaith hwn, rwyf hefyd wedi datblygu sesiynau DPP ar gofleidio’r ‘Troad Amlieithog’, syniad a gyflwynwyd i mi gan Dr Gabriel Meier o brifysgol Exeter (K1, K2, V4).[footnoteRef:14] Mae’r gwaith wedi bod yn boblogaidd gan athrawon ac arweinwyr addysg ac rwyf wedi derbyn gwahoddiadau i gyflwyno’r syniadau i ESTYN, GWE, ERW, EAS, cynhadledd ANG a eraill (K1, V4). Mae hyn yn ei dro wedi arwain at amrywiaeth o ddatblygiadau Addysg Uwch e.e. creu’r modwl Gramadeg Amlieithog (gw Adran 1a2) ac addasu rhaglen radd Addysg Gychwynnol Athrawon yr Athrofa. Mae adborth myfyrwyr wedi bod yn eithriadol o bositif, gan gynnwys ar y rhaglenni estyn-allan, e.e.: ‘excellent websites and ideas shared that I can take back to the classroom straight away; a ‘What an amazing day! Just wish I had my own class tomorrow morning because I know what I’d be doing. It was a truly inspirational day. [13:  ‘Nid Dros yr Hollt Ond Odditani’]  [14:  Conteh, J.. Meier, G 2014 The multilingual turn in languages education: opportunities and challenges Bristol: Multilingual Matters] 


Rhan annatod o’m DPP presenol yw trefnu Symposiwm Rhyngwladol y Gymdeithas Ddysgedig, oherwydd mae’n cynnig cyfle i mi weithio’n agos gyda cydweithwyr addysg uwch (Bangor a Chaerdydd) ac yn rhyngwladol. Cynhelir y digwyddiad dros ddau ddiwrnod ym Mawrth 2020. Bydd naw thema. Cynlluniaf y symposiwm rhyngddisgyblaethol hwn gyda’r nod o ysgogi sgwrs i brocio potensial dwy-ac amlieithrwydd gan agor cwysi at syniadau newydd, ymchwil newydd ac argymhellion polisi o ran addysgeg a datblygiad iaith (K1, V3, V4). Bydd y symposiwm, gyda’i ddarlithoedd a sgyrsiau panel,  yn rhoi cyfle i mi, fy nghydweithwyr a’m myfyrwyr ôl-raddedig gwrdd ag academyddion, athrawon, ymchwilwyr, ymarferwyr a gwneuthurwr polisi  a thrwy hynny ehangu ein dealltwriaeth (K1, K2). 

Dros yr haf rywf cymryd rhan mewn panel yng nghynhadledd y Coleg Cymraeg Cenedlaethol, rhoi prif-anerchiad mewn DPP i Athrawon Newydd Gymhwyso (V4), cyflwyno mewn Cynhadledd Amlieithrwydd a (Prifysgol Caerdydd) ac arwain ar weithdy cyfieithu rhyngwladol (Aberystwyth) (K1). Mae cyfleoedd fel hyn yn sicrhau fy mod yn clywed am ddatblygiadau mewn sefydliadau addysg uwch eraill a thrwy hyn yn cyfoethogi fy nysgu am haddysgu fy hun a’m myfyrwyr; e.e. bydd yn sicr lawer y gallaf ei gymryd oddi wrth rannu llwyfan â David Didau o ran dulliau addysgu cynhwysol a gan yr Athro Claire Gorrara a’i thîm o ddarlithwyr Ieithoedd Tramor Modern o ran addysgeg aml-ieithog.

ADRAN TRI:	Canolwyr

Gyda’ch cais rhaid anfon dau eirda gan bobl sydd mewn sefyllfa i roi sylwadau ar eich arferion dysgu ac addysgu a’ch cyflawniadau. 

Swyddogaeth eich Canolwyr yw rhoi adolygiad cymheiriaid gwybodus ar eich cymhwysedd i fod yn Gymrawd, gan ddefnyddio eu gwybodaeth am eich gwaith a’r cyd-destun yr ydych yn addysgu a/neu’n cynorthwyo dysgu ynddo. Disgwylir i ganolwyr ddilysu eich cais gan roi sylwadau’n uniongyrchol ar gynnwys eich cais a gwneud sylwadau ychwanegol, perthnasol, yn ôl eu dymuniad.

Dylai canolwyr fod yn staff profiadol â’r gallu i wneud sylwadau gwybodus, ac o brofiad uniongyrchol, ar eich rôl gyfredol ac unrhyw weithgareddau perthnasol eraill a gyflawnwyd yn ddiweddar.  Dylai o leiaf un o’ch Canolwyr fod naill ai’n Gymrawd, yn Uwch Gymrawd neu’n Brif Gymrawd yr Academi Addysg Uwch (AAU), neu’n aelod profiadol a phriodol o staff sy’n gweithio i Sefydliad Addysg Uwch (SAU) yn y Deyrnas Unedig. Mae angen i bob Canolwr fod yn gyfarwydd â Fframwaith Safonau Proffesiynol y Deyrnas Unedig (UKPSF).

Dylid darparu copi i Ganolwyr o’r Nodyn Canllaw i Ganolwyr – siaradwch â’ch mentor ynglŷn â’r ddogfen hon.

	Canolwr Cyntaf:

	ENW
	Christine Jones

	Teitl Swydd
	Deon Cynorthwyol

	Cyfadran/Canolfan/Ysgol/Adran
	Yr Athrofa Addysg a Dyniaethau

	Cyfeiriad e-bost
	c.m.jones@uwtsd.ac.uk

	Yn rhinwedd pa rôl gall yr unigolyn hwn roi sylwadau ar eich arfer proffesiynol?
Mae Christine Jones yn Ddeon ar y Gyfadran lle’r wyf i’n gweithio.



	Ail Ganolwr:

	ENW
	Gwydion Wynne

	Teitl Swydd
	Pennaeth Canolfan Peniarth

	Cyfadran/Canolfan/Ysgol/Adran
	Peniarth

	Cyfeiriad e-bost
	g.wynne@uwtsd.ac.uk

	Yn rhinwedd pa rôl gall yr unigolyn hwn roi sylwadau ar eich arfer proffesiynol?

[bookmark: _GoBack]Gwydion Wynne yw arweinydd y Cynllun Aur.





ADRAN PEDWAR:	Ardystiad y Sefydliad

Mae’n ofynnol i chi ddarparu ardystiad gan y sefydliad a ddylai ddod gan weithiwr proffesiynol a chanddo gyfrifoldeb uwch am ddatblygiad proffesiynol, dysgu ac addysgu yn y sefydliad, er enghraifft:

· Pennaeth Personél 
· Pennaeth Dysgu ac Addysgu
· Pennaeth y Gofrestrfa Academaidd
· Deon Cyfadran
· Is-Ganghellor
· Uwch Brofost
 
	Llofnodydd y Sefydliad


	Enw’r Ymgeisydd
	

	Enw’r Llofnodydd
	

	Teitl Swydd
	

	Cyfadran/Canolfan/Ysgol/Adran
	

	Cyfeiriad e-bost
	

	
Annwyl Syr/Fadam

Llofnodwch isod i gadarnhau eich bod yn ardystio’r cais am gydnabyddiaeth statws Cymrawd gan y sawl a enwir uchod:


Llofnod:_____________________________________Dyddiad:________________________

